AARHUS: En ung mand fik sig en grim overraskelse, da han natten til lørdag cyklede gennem Botanisk Have.

Den 27-årige mand cyklede på stien gennem Botanisk Have, hvor en mand trådte ud foran ham og råbte, at han skulle standse og aflevere sine penge.

Manden valgte at cykle forbi gerningsmanden, men idet han passede manden, fik han skudt peberspray i ansigtet. Herefter sprang yderligere to gerningsmænd frem fra buskadset, og de tre gerningsmænd jagtede den 27-årige cirka 50 meter, inden de opgav og forsvandt.

Hændelsen skete umiddelbart inden klokken 03:19, hvor den 27-årige anmeldte, at han havde været udsat for røveriforsøget.

Gerningsmændene beskrives som:

Mænd, almindelige af bygning, ca. 180-185 cm høje

Dansktalende med accent

Alle iført mørkt tøj med mørke hætter og mørk maskering for ansigtet.

Har man oplysninger i sagen bedes man kontakte Østjyllands Politi på telefon 114.